กรุงศรีออโต้ปล่อยกู้ผ่านออนไลน์
กรุงศรี ออโต้ รุกตลาดสินเชื่อเพื่อรถบ้าน เปิดช่องทางขายใหม่ผ่านออนไลน์
23 ธ.ค. 2554

กรุงศรี ออโต้ รุกตลาดสินเชื่อเพื่อรถบ้าน เปิดช่องทางขายใหม่ผ่านออนไลน์
นางชูศรี แพทย์เจริญ ผู้ช่วยกรรมการผู้จัดการใหญ่ สายงานการตลาด บริษัท อยุธยา แคปปิตอล ออโต้ ลีส หรือกรุงศรี ออโต้ เปิดเผยว่า บริษัทได้เพิ่มช่องทางขายใหม่ผ่านอินเทอร์เน็ต www.krung sriautomarketplace.com เพื่อเป็นตลาดกลางในการซื้อ-ขายรถบ้านออนไลน์ที่ให้บริการฟรี ซึ่งบริษัทจะอำนวยความสะดวกด้านสินเชื่อเพื่อรถบ้าน กรุงศรี แคช ทู คาร์ สำหรับผู้บริโภคที่ต้องการซื้อรถบ้านโดยเฉพาะ โดยให้วงเงินสูงถึง 90%
“กรุงศรี ออโต้ มาร์เก็ตเพลส จะเป็นช่องทางในการประกาศขายรถบ้านออนไลน์แหล่งใหม่ของผู้บริโภค ขณะเดียวกันก็เป็นช่องทางในการนำเสนอสินเชื่อ กรุงศรี แคช ทู คาร์ แก่ลูกค้าให้สามารถเป็นเจ้าของรถบ้านที่ตัวเองต้องการได้ทันที” นางชูศรี กล่าว
สำหรับผู้ที่เป็นสมาชิก “กรุงศรี ออโต้ มาร์เก็ตเพลส” ยังได้รับสิทธิประโยชน์ต่างๆ ทั้งเรื่องการลงประกาศขายรถยนต์ฟรี โดยสามารถนำเสนอรายละเอียดรถยนต์ให้คนทั่วไปดูได้นานถึง 90 วัน และแก้ไขประกาศได้ตลอด 24 ชั่วโมง สามารถตรวจสอบสถิติการเข้าชมประกาศขายรถของสมาชิกได้ โดยผู้ที่ต้องการจะซื้อรถบ้านสามารถตรวจสอบรถและราคาจำหน่าย พร้อมสมัครสินเชื่อ กรุงศรี แคช ทู คาร์ ผ่านออนไลน์ได้ทันที